**AIŠKINAMASIS RAŠTAS**

**DĖL SMULKIOJO IR VIDUTINIO VERSLO IR INVESTICIJŲ SKATINIMO PROGRAMOS DALINIO FINANSAVIMO TVARKOS APRAŠO PATVIRTINIMO**

**1. Sprendimo projekto esmė, tikslai ir uždaviniai**.

Šiuo sprendimo projektu siekiama patvirtinti smulkiojo ir vidutinio verslo ir investicijų skatinimo programos dalinio finansavimo tvarkos aprašą, kuris apibrėžia efektyvias Klaipėdos miesto strateginio veiklos plano Smulkiojo ir vidutinio verslo programos Nr. 04 įgyvendinimo sąlygas, numatant finansavimo galimybes savivaldybės biudžeto lėšomis.

**2. Projekto rengimo priežastys ir kuo remiantis parengtas sprendimo projektas**.

Rengiant sprendimo projektą, remtasi Lietuvos Respublikos vietos savivaldos įstatymu, Klaipėdos miesto savivaldybės tarybos sprendimais.

Lietuvos Respublikos vietos savivaldos įstatymo 16 straipsnio 2 dalies 17 punkte reglamentuojama, kad išimtinė savivaldybės tarybos funkcija yra sprendimų dėl papildomų ir planą viršijančių Savivaldybės biudžeto pajamų ir kitų piniginių lėšų paskirstymo, tikslinės paskirties ir specializuotų fondų sudarymo ir naudojimo priėmimo; 6 straipsnio 16 punktu reglamentuojamas dalyvavimas sprendžiant gyventojų užimtumo, kvalifikacijos įgijimo ir perkvalifikavimo klausimus, viešųjų ir sezoninių darbų organizavimas; 6 straipsnio 38 punkte apibrėžta dar viena išimtinė Tarybos funkcija - sąlygų verslo ir turizmo plėtrai sudarymas ir šios veiklos skatinimas.

Rengiant tvarkos aprašą, vadovautasi Klaipėdos miesto savivaldybės 2013–2020 metų strateginiu plėtros planu (patvirtintu 2013 m. balandžio 26 d. Klaipėdos miesto tarybos sprendimu Nr. T2-79 (2016 m. liepos 28 d. Klaipėdos miesto savivaldybės tarybos sprendimo Nr. T2-199 redakcija), Klaipėdos miesto savivaldybės tarybos 2016 m. gruodžio 22 d. sprendimu Nr. T2-290 ,,Dėl Klaipėdos miesto savivaldybės 2017-2019 metų strateginio veiklos plano patvirtinimo”.

**3. Kokių rezultatų laukiama**.

Smulkiojo ir vidutinio verslo ir investicijų skatinimo veikloms keliami uždaviniai atitinka Klaipėdos miesto savivaldybės 2013–2020 metų strateginio plėtros plano tikslą – „Didinti miesto konkurencingumą, kryptingai vystant infrastruktūrą ir sudarant palankias sąlygas verslui“ bei šiam tikslui vykdyti keliamus uždavinius. Todėl, įgyvendinus projektus, tikimasi, kad pagerės verslo sąlygos Klaipėdos mieste, bus efektyviai vykdomos miesto rinkodaros ir investicijų pritraukimo veiklos.

Svarbiausi įgyvendintų veiklų rezultatų rodikliai:

* Bus sukurta informacinė sistema užsienio verslininkų įsikūrimui Klaipėdoje;
* Organizuoti renginiai, skirti verslumui skatinti;
* Nuolat atnaujinama verslo stebėsenos sistema [www.investinklaipeda.com](http://www.investinklaipeda.com);
* Parengtas ir išleistas leidinys uždienio investuotojams;
* Parengti straipsniai užsienio tradicinės ir skaitmeninės žiniasklaidos priemonėse;
* Organizuoti užsienio žurnalistų vizitai į Klaipėdą;
* Organizuoti renginiai, pristatyti investavimo galimybes Klaipėdoje;
* Suteikta individualių konsultacijų užsienio verslininkams ir užsienio investuotojų įmonėms.

**4. Sprendimo projekto metu gauti specialistų vertinimai**.

Nėra

**5. Išlaidų sąmatos, skaičiavimai, reikalingi pagrindimai ir paaiškinimai**.

Projektų rengėjai kartu su paraiškomis privalės pateikti priemonių įgyvendinimo sąmatas, kurios kartu su paraiškomis bus vertinamos ekspertų komisijos pagal nustatytus kriterijus.

Pagal tvarkos aprašą finansuojamoms veikloms reikalingos lėšos buvo suplanuotos Klaipėdos miesto savivaldybės 2017-2019 m. strateginiame veiklos plane, lėšų poreikį pagrindžiančios sąmatos buvo pateiktos ir aptartos su Finansų skyriumi.

**6. Lėšų poreikis sprendimo įgyvendinimui.**

Lėšos smulkiojo ir vidutinio verslo bei investicijų skatinimo projektams įgyvendinti numatomos pagal atitinkamų metų Klaipėdos miesto savivaldybės biudžeto finansines galimybes. 2017-2019 metų laikotarpiui lėšos jau yra numatytos Smaulkiojo ir vidutinio verslo skatinimo programoje Nr. 04 ir patvirtintos Klaipėdos miesto savivaldybės tarybos 2016 m. gruodžio 22 d. sprendimu Nr. T2-290 ,,Dėl Klaipėdos miesto savivaldybės 2017-2019 metų strateginio veiklos plano patvirtinimo”.

**7. Galimos teigiamos ar neigiamos sprendimo priėmimo pasekmės.**

Galimos teigiamos sprendimo priėmimo pasekmės: įgyvendinant projektus, gerinančius smulkiojo ir vidutinio verslo sąlygas, bus sudarytos prielaidos kurtis naujiems verslams Klaipėdos mieste. Pagerės jau įsikūrusių ar tik pradėjusių veiklą užsienio verslininkų sąlygos, nes jiems bus sudarytos patogios galimybės gauti visą reikialingą informaciją bei tikslines konsultacijas. Investicijų pritraukimas reiškia didžiulį stimulą miesto ekonominei plėtrai, nes kuriamos naujos darbo vietos, diegiamos šiuolaikinės technologijos, auga gyventojų pajamos, atsiranda galimybių augti aptarnaujantiems verslams. Įgyvendinant miesto rinkodaros veiklas, potencialiems užsenio investuotojams ir verslininkams bus suteikta tikslinga informacija apie Klaipėdos miestą ir verslo sąlygas jame. Tikimasi, kad pagerės miesto žinomumas tikslinėse rinkose, bus sulaukta daugiau užklausų dėl investavimo galimybių mieste.

Neigiamų sprendimo priėmimo pasekmių nenumatoma.

Tarptautinių ryšių, verslo plėtros ir turizmo Viktorija Jakubauskytė-Andriulienė

skyriaus vedėja